CELEX: C2005/217/52
Language: el
Date: 2005-09-03 00:00:00
Title: Υπόθεση C-250/05: Αίτηση για την έκδοση προδικαστικής αποφάσεως που υπέβαλε το Hessisches Finanzgericht με διάταξη της 14ης Απριλίου 2005 στην υπόθεση Turbon International GmbH — ως καθολική δικαιοδόχος της Kores Nordic Deutschland GmbH — κατά Oberfinanzdirektion Koblenz

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/26
            
         Αίτηση για την έκδοση προδικαστικής αποφάσεως που υπέβαλε το Hessisches Finanzgericht με διάταξη της 14ης Απριλίου 2005 στην υπόθεση Turbon International GmbH — ως καθολική δικαιοδόχος της Kores Nordic Deutschland GmbH — κατά Oberfinanzdirektion Koblenz
   (Υπόθεση C-250/05)
   (2005/C 217/52)
   Γλώσσα διαδικασίας: η γερμανική
   Με διάταξη της 14ης Απριλίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 15 Ιουνίου 2005, το Hessisches Finanzgericht, στο πλαίσιο της διαφοράς μεταξύ Turbon International GmbH — ως καθολική δικαιοδόχος της Kores Nordic Deutschland GmbH — και Oberfinanzdirektion Koblenz, που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί του εξής ερωτήματος:
   Δεν είναι ορθό, αντίθετα προς την εκτίμηση που διατύπωσε το Δικαστήριο των Ευρωπαϊκών Κοινοτήτων (ΔΕΚ) με την απόφασή του της 7ης Φεβρουαρίου 2002 επί της υποθέσεως C-276/00 (1), ότι το παράρτημα I του κανονισμού (EΟΚ) 2658/87 (2) του Συμβουλίου της 23ης Ιουλίου 1987, για τη δασμολογική και στατιστική Ονοματολογία και το Κοινό Δασμολόγιο, όπως τροποποιήθηκε με τον κανονισμό (ΕΚ) 1734/96 (3) της Επιτροπής της 9ης Σεπτεμβρίου 1996, πρέπει να ερμηνεύεται υπό την έννοια ότι μια κασέτα μελάνης χωρίς ενσωματωμένη κεφαλή εκτυπώσεως, αποτελούμενη από πλαστική φύσιγγα, αφρώδες πλαστικό, μεταλλικό πλέγμα, μονωτικούς συνδέσμους, μεμβράνη σφραγίσεως, ετικέτα, μελάνη και υλικό συσκευασίας, η οποία, όσον αφορά τόσο την κασέτα όσο και τη μελάνη, μπορεί να χρησιμοποιηθεί μόνο σε εκτυπωτή με χαρακτηριστικά όμοια με αυτά των εκτυπωτών μάρκας Epson Stylus Color που λειτουργούν με έγχυση μελάνης πρέπει να κατατάσσεται στη διάκριση 3215 90 80 της Συνδυασμένης Ονοματολογίας (ΣΟ), η προπεριγραφείσα κασέτα μελάνης να κατατάσσεται ως μέρος ή εξάρτημα ενός εκτυπωτή στην κλάση 8473 της ΣΟ, διότι η μηχανική και ηλεκτρονική λειτουργία (σελ.3 του πρωτοτύπου) του εκτυπωτή εξαρτάται από την ύπαρξη μιας τέτοιας κασέτας;
   
      (1)  Συλλογή 2002, σ. Ι-1389.
   
      (2)  ΕΕ L 256, σ. 1.
   
      (3)  ΕΕ L 238, σ. 1.